কীভাবে স্বাভাবিক হবে মণিপুর, উপায় বাতলে দিলেন স্বরাষ্ট্রমন্ত্রী

ওয়েব ডেস্ক: মণিপুরকে (Manipur) আগের স্বাভাবিক অবস্থায় ফিরিয়ে আনতে কী করতে হবে, তা ঠিক করে দিলেন স্বরাষ্ট্রমন্ত্রী অমিত শাহ (Amit Shah)। শনিবার নর্থ ব্লকে ১ ঘণ্টাব্যাপী বৈঠকে তিনি তিনটি আশু কাজের কথা উল্লেখ করেছেন। তা হল— সব বেআইনি ও পুলিশের থেকে লুঠ হওয়া অস্ত্র উদ্ধার করা, হিংসা দমন করা এবং যত দ্রুত সম্ভব শান্তি ফেরানো।

অমিত শাহ বলেছেন, বেশ খানিকটা সময় শান্তি বজায় থাকলে তার পরে বিভিন্ন যুযুধান পক্ষের মধ্যে আলোচনার উদ্যোগ নেওয়া হবে। শান্তি ফিরে আসার আগে কোনও আলোচনা নয়, এটাই স্বরাষ্ট্রমন্ত্রীর নির্দেশ। এই বৈঠকে বিধানসভা (Assembly) পুনরুজ্জীবিত করার কথা বলেননি তিনি। ফলে দীর্ঘ সময় ধরে মণিপুরে রাষ্ট্রপতি শাসন (President Rule) স্থায়ী হতে চলেছে বলেই মনে করছে বিশেষজ্ঞ মহল।

আরও পড়ুন: নয়া পাসপোর্ট বিধি আনছে কেন্দ্র

শনিবারের বৈঠকে হাজির ছিলেন মণিপুরে রাজ্যপাল অজয় ভল্লা, মণিপুর নিরাপত্তা উপদেষ্টা কুলদীপ সিংহ, রাজ্যের ডিজি রাজীব সিং, গোয়েন্দা প্রধান তপন ডেকা, কেন্দ্রের স্বরাষ্ট্রসচিব গোবিন্দ মোহন, অতিরিক্ত সচিব (নর্থ-ইস্ট) পীযূষ গোয়েল সহ শীর্ষস্তরের আধিকারিকরা।

বৈঠকের পরে স্বরাষ্ট্রমন্ত্রকের বিবৃতিতে জানানো হয়েছে, স্বাভাবিক পরিস্থিতি ফেরাতে প্রাথমিক পদক্ষেপে লক্ষ্য থাকবে সমস্ত অস্ত্র পুনরুদ্ধার করা। নতুন করে যেন হিংসার ঢেউ না ওঠে সেদিকেও নজর রাখতে হবে বলে জানানো হয়েছে। আগে দীর্ঘকালীন শান্তির আবহ আনতে হবে তারপরেই আলোচনা। তবে গোয়েন্দা দফতর এবং উত্তর-পূর্ব ভারতের উপদেষ্টা এ কে মিশ্র জাতিভিত্তিক দলগুলোর সঙ্গে কথাবার্তা চালিয়ে যাবেন।